"زه افغان ووم" د محسن داوړ دغه خبرې ته په سوشل ميډيا غبرګون، د "اسمبلۍ نه يې اوباسئ"
د پښتون ژغورنې غورځنګ مخکښ مشر او د قامي اسمبلۍ غړي محسن داوړ په ټویټر ویلي، "جغرافيې بدليږي خو قامونه نه بدليږي، زه افغان ووم، افغان يم او افغان به ووم"، د نوموړي دغه ټويټ ته په غبرګون کې په ټويټر داسې ټرېنډ پېل کړی شوی هغه د اسمبلۍ نه اوباسئ.
محسن داوړ په ۲۲م مې وروسته له هغې په ټويټر دغه خبره کړې وه چې په اسلام اباد کې د لس کلنې فرشته مومند د وژنې د پېښې وروسته د پاکستان ځينې ځايي رسنیو ادعا کړې وه د فرشتې پلار افغان دی او د وژنې په پېښه کې يې خپلوان تور دي. د فرشتې د بې درکۍ په اړوند د هغې د پلار د رپوټ نه درج کولو او بيا د ماشومې د مړي ترلاسه کېدو وروسته د هغې د طبي معاينې (پوسټ مارټم) نه کولو پرضد د پي ټي اېم لخوا احتجاجي مظاهرې شوې وې. د محسن داوړ د ټويټ وروسته په سوشل ميډيا (زه هم افغان يم) او (زه پاکستانی يم) ټرېنډز چليدلي وو. د پاکستان د پوځ وياند مېجر جنرل اصف غفور په ۲۵ مې د چا د نوم اخيستو پرته په ټویټر ویلي ؤ، "شناختي بحران ناروغي ده" ،او محسن داوړ بيا په ټويټر ویلي ؤ "د طاقت نشه بيماري ده" له دغې وروسته بيا د پرون راهسې په ټويټر داسې ټرېنډ پېل کړی شوی چې محسن داوړ د اسمبلۍ نه اوباسئ، په سوشل ميډیا دغه ډول ټويټس شوي چې ځان ته افغان ويونکی محسن داوړ دې افغان پارلیمان ته ولېږل شي. او دغه ټرېنډ ته بيا په سوشل ميډيا په ځوابي ټرېنډ کې ټويټس شوي دي، مختار خان يوسفزي په ټويټر ویلي، "محسن داوړ په پاکستان کې اوسېدونکی يواځينی افغان نه دی په دې ملک کې شبږ کروړه افغانان په دوه لاکه ۸۶ زره مربع کلوميټره خپله خاوره باندې اباد دي د اسمبلۍ غړيتوب محسن داوړ يا بل افغان له چا په خېرات کې نه دي ورکړي"